

**OBČINA DRAVOGRAD**

Trg 4. julija 7, 2370 Dravograd, tel.: +386 2 872 35 60, faks: +386 2 872 35 74

[http://www.dravograd.si](http://www.dravograd.si/); e-mail: [obcina@dravograd.si](mailto:tajnistvo@dravograd.si)

Številka: 430-0004/2026  
Datum: 6. 2. 2026

Na podlagi 21. člena Zakona o lokalni samoupravi (Uradni list RS, št. 94/07 – uradno prečiščeno besedilo,76/08, 79/09, 51/10,40/12– ZUJF, 11/14– popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K in 83/25 – ZOUL), 9. člena Zakona o uresničevanju javnega interesa za kulturo Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP, 8/25 in 77/25, v nadaljevanju: ZUJIK), Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16), Statuta Občine Dravograd (Uradni list RS, št. 8/20-UPB4, 106/23 in 42/25), Odloka o proračunu Občine Dravograd za leto 2026 (Uradni list RS, št. 110/25), Pravilnika o sofinanciranju ljubiteljskih kulturnih dejavnosti v Občini Dravograd (Uradni list RS, št. 108/24, v nadaljevanju: Pravilnik) Občina Dravograd razpisuje

**javni razpis  
za sofinanciranje ljubiteljskih kulturnih dejavnosti v občini Dravograd za leto 2026**

**(v nadaljevanju: razpis)**

V tem razpisu uporabljeni izrazi, zapisani v moški spolni slovnični obliki za osebe, so uporabljeni kot nevtralni za moške in ženske.

**1. Naročnik**

Naročnik razpisa je Občina Dravograd, Trg 4. julija 7, 2370 Dravograd.

**2. Predmet razpisa**

Namen razpisa je finančna podpora ljubiteljskim kulturnim dejavnostim, ki se izvajajo v občini Dravograd.

Cilji razpisa so:  
- zagotavljanje pogojev za redno izvajanje programov ljubiteljskih kulturnih dejavnosti,

* spodbujanje kulturne vzgoje, izobraževanja, kulturne ustvarjalnosti in poustvarjalnosti,
* bogatitev kulturnega utripa lokalnega okolja oz. kulturne krajine,
* zagotavljanje dostopa občanov do kulturnih dejavnosti in prireditev,
* razvoj in dvig kakovosti ljubiteljskih kulturnih dejavnosti.

Predmet razpisa je sofinanciranje javnih programov ljubiteljskih kulturnih dejavnosti, ki jih bodo izvajalci izvajali in realizirali v letu 2026 ter obratovalnih stroškov za prostore, ki so namenjeni izvajanju dejavnosti posameznih društev in sekcij ter Zveze kulturnih društev Dravograd.

Predmet razpisa niso sredstva za investicije v prostore, kjer društvo deluje.

Javni kulturni program je po Pravilniku kulturna dejavnost, ki po vsebini in obsegu ni enkratna aktivnost, temveč zaključena celota in jo izvaja kulturni izvajalec, katerega ustanovitelj ni država ali lokalna skupnost, je pa njegovo delovanje v javnem interesu do te mere, da ga lokalna skupnost financira.

**3. Okvirna razpisna vrednost sredstev**

Sredstva so zagotovljena z Odlokom o proračunu Občine Dravograd za leto 2026 (Uradni list RS, št.110/25) na proračunskih postavkah 4118007 – Sofinanciranje kulturnih društev v okvirni višini do 57.000,00 eur in 4118008 – Sofinanciranje zveze kulturnih društev v okvirni višini do 3.000,00 eur.

Z razpisom se sofinancira ljubiteljsko kulturno dejavnost v letu 2026 na naslednjih področjih z okvirnimi razpisnimi sredstvi:

a) na proračunski postavki 4118007 do navedene višine sredstev po posameznih področjih:

* Programi:

|  |  |
| --- | --- |
| Pihalni orkestri | do 15.000,00 eur |
| Odrasli pevski zbori | do 17.100,00 eur |
| Gledališke skupine | do 5.500,00 eur |
| Lutkovne skupine | do 500,00 eur |
| Recitacijske, literarne skupine | do 1.100,00 eur |
| Likovne, fotografske, filmske skupine | do 2.300,00 eur |
| Folklorne, tamburaške, plesne skupine | do 1.700,00 eur |
| Instrumentalne, vokalno instrumentalne | do 4.800,00 eur |
| Ljudski in vaški pevci | do 700,00 eur |
| Druga kulturna društva in sekcije | do 3.800,00 eur |

* Obratovalni stroški prostorov do 4.500,00 eur

1. na proračunski postavki 4118008 do navedene višine sredstev:

Dejavnost Zveze kulturnih društev do 3.000,00 eur

**4. Obdobje za porabo sredstev**

Realizacija dejavnosti, ki so predmet razpisa, mora biti izvedena v obdobju od 1. 1. 2026 do 31. 12. 2026, ko morajo dodeljena proračunska sredstva biti tudi porabljena.

**5. Upravičenci**

Upravičenci za sofinanciranje po tem razpisu so kulturna društva in Zveza kulturnih društev Dravograd, ki morajo izpolnjevati naslednje pogoje:

* imajo sedež v občini Dravograd in aktivno delujejo na območju občine,
* so v skladu z veljavno zakonodajo ustanovljeni ali registrirani za izvajanje kulturnih dejavnosti oz. imajo v temeljnem aktu določeno, da opravljajo tudi naloge s področja kulture,
* poslujejo v skladu z zakonskimi predpisi ter temeljnim aktom društva,
* imajo urejeno evidenco o članstvu (vsaj 2/3 članov je iz Občine Dravograd) in ostalo dokumentacijo, kot to določa zakon, ki ureja področje društev,
* dejavnost opravljajo na neprofitni osnovi,
* program je namenjen širšemu krogu uporabnikov,
* imajo zagotovljene osnovne materialne, prostorske, kadrovske in organizacijske pogoje za uresničitev načrtovanih dejavnosti,
* imajo potrjen program s strani pristojnega upravnega organa izvajalca,
* se prijavijo na javni razpis na predpisanih obrazcih in v določenih rokih,
* v kolikor želi izvajalec prijaviti posamezne sekcije, morajo le-te delovati na različnih področjih ljubiteljske kulture; aktivni člani se evidentirajo samo enkrat, ne glede na sodelovanje v različnih sekcijah,
* delujejo na področju ljubiteljske kulture najmanj eno leto,
* po potrebi sodelujejo na občinskih prireditvah,
* so izpolnili vse obveznosti iz pogodbe o sofinanciranju kulturnih dejavnosti za preteklo leto na podlagi javnega razpisa predhodnega leta, če so na njem sodelovali ter imajo poravnane vse pogodbene in finančne obveznosti do občine in države,
* prijavljeni kulturni programi oz. dejavnosti, ki se financirajo iz kateregakoli drugega vira proračuna Občine Dravograd, ne morejo biti predmet sofinanciranja tega razpisa,
* prijavljeni programi oz. dejavnosti niso dvojno financirani iz kakršnih koli drugih javnih sredstev (državna sredstva, EU sredstva).

Upravičenci morajo izpolnjevati zgoraj navedene pogoje na dan objave javnega razpisa.

**6. Oddaja vloge**

Vlagatelji lahko oddajo vlogo **od vključno 16. februarja 2026 do vključno 31. marca 2026** na dva načina:

1. osebno, pri vložišču Občine Dravograd na naslovu Trg 4. julija 7, 2370 Dravograd, v poslovnem času,
2. priporočeno po pošti na naslov Občina Dravograd, Trg 4. julija 7, 2370 Dravograd.

Na vsaki vlogi se označita datum in ura vložitve vloge. Vloga je pravilna, če je oddana pravočasno **od vključno 16. februarja 2026 do vključno** **31. marca 2026**, na v razpisni dokumentaciji navedenih obrazcih in s priloženimi dokazili oz. prilogami, ki jih zahtevajo obrazci v zaprti kuverti s pripisom »Ne odpiraj – Javni razpis za sofinanciranje ljubiteljskih kulturnih dejavnosti v občini Dravograd za leto 2026«.

Za vlogo, oddano priporočeno po pošti, se šteje, da je pravočasna, če je oddana na pošto zadnji dan razpisnega roka. Nepravilno opremljene kuverte bodo izločene in vrnjene pošiljatelju.

Priporoča se uporaba predizpolnjene predloge kuverte, ki je del razpisne dokumentacije, in se jo prilepi na kuverto.

V kolikor ima vlagatelj več sekcij, razpisne obrazce izpolni za vsako sekcijo posebej, vloga pa se odda enotno (v eni kuverti).

Vloge, ki prispejo prepozno, bodo s sklepom zavržene.

Z oddano vlogo na razpis vlagatelj dovoljuje objavo in obdelavo osebnih podatkov z namenom vodenja razpisa, objave prejemnikov sredstev na občinski spletni strani in za statistične namene v skladu z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

Oddaja vloge pomeni, da vlagatelj soglaša z vsemi pogoji in določili razpisa ter sprejema in v celoti soglaša z vzorcem pogodbe, ki je sestavni del razpisne dokumentacije, zato parafiranega vzorca pogodbe ni treba priložiti k vlogi.

**7. Izpolnjevanje razpisnih pogojev**

Tričlanska komisija za odpiranje vlog, imenovana s sklepom župana, bo pravočasno dostavljene in pravilno označene vloge odprla v osmih dneh po poteku razpisnega roka po vrstnem redu prispetja. Odpiranje vlog bo v obdobju od 1. 4. 2026 do 8. 4. 2026 in ne bo javno.

Komisija za odpiranje vlog bo za vsako vlogo ugotovila, ali je popolna glede na razpisne pogoje.

Popolna bo tista vloga, ki bo vsebovala vse zahtevane sestavine in priloge ter izpolnjevala vse pogoje iz razpisa in razpisne dokumentacije ter bo posredovana izključno na predpisanih obrazcih.

Vlagatelji z oddajo vloge na razpis dovoljujejo komisiji, da v primeru dvoma pred morebitnim pozivom k dopolnitvi, pridobi javno dostopne podatke o vlagatelju in jih upošteva v procesu vrednotenja vloge.

Vlagatelji nepopolnih ali nejasnih vlog bodo pozvani, da vlogo dopolnijo v roku petih (5) dni.

Nepopolne vloge, ki ne bodo dopolnjene v roku oz. bo dopolnitev neustrezna, in vloge, ki jih ne bo vložila upravičena oseba, bodo s sklepom zavržene.

Petčlanska strokovna komisija za vrednotenje vlog (v nadaljevanju: strokovna komisija), imenovana s sklepom župana, bo ovrednotila vse popolne vloge glede na kriterije in merila za ocenjevanje ter vrednotenje, kot so bili določeni v objavi javnega razpisa in Pravilnika.

Strokovna komisija se o morebitnih nejasnostih iz vloge lahko posvetuje z vlagateljem.

V primeru, da sicer formalno popolna prijava, ne bo imela vseh vsebinskih podatkov, potrebnih za dodeljevanje točk, bo komisija pri merilu, kjer ne bo podatka, prijavitelju dodelila nič (0) točk.

Vrednost točke (pri programih) se vsako leto izračuna na osnovi razpoložljivih sredstev in skupnega števila točk ovrednotenih programov. Ocenjuje se na podlagi opravljenega dela v minulem letu, torej na podlagi poročila o delu v minulem letu.

Obratovalni stroški se bodo izvajalcem priznali v višini do največ 40 % vseh obratovalnih stroškov v minulem letu oz. v sorazmernem deležu glede na razpoložljiva sredstva in vsebino na podlagi razpisa. Izvajalec mora ob prijavi obratovalnih stroškov priložiti ustrezna dokazila (prejete račune za obratovalne stroške v minulem letu in dokazila o plačilu le-teh). V izogib dvojnemu sofinanciranju obratovalnih stroškov ne morejo uveljavljati društva, kjer kulturna dejavnost ni pretežna/osnovna dejavnost društva, in se obenem lahko prijavljajo na druge javne razpise.

Na podlagi predloga strokovne komisije o višini dodeljenih sredstev posameznim vlagateljem bo odločil pristojni organ občinske uprave z odločbo.

**8. Pravno varstvo**

Zaradi večjega števila razpisnih področij in s tem povezanega večjega števila vlog se bodo vlagateljem o izbiri/ne izbiri vročile odločbe najpozneje v dveh mesecih od datuma odpiranja vlog oz. po preteku sedemdnevnega roka, v katerem se vlagatelji seznanijo z vsemi dejstvi in okoliščinami in predlogom strokovne komisije pred izdajo odločbe, kar je zakonska obveza po 119. členu ZUJIK. Zoper odločbo je dopustna pritožba na župana Občine Dravograd. Odločitev župana je dokončna. Predmet pritožbe ne morejo biti postavljeni pogoji in merila razpisa.

Z izbranim vlagateljem se bo po dokončnosti odločbe sklenila pogodba o sofinanciranju, kjer se bodo podrobneje opredelile pravice in dolžnosti obeh pogodbenih strank ter način nadzora nad izvajanjem pogodbe.

**9. Razpisna dokumentacija**

Razpisna dokumentacija se objavi na spletni strani Občine Dravograd: <https://www.dravograd.si/Razpisi> in je od dneva objave razpisa na voljo pri vložišču, na sedežu občine. Za dajanje dodatnih pojasnil oz. informacij je pooblaščena Barbara Žlaus, ki jo lahko kontaktirate po elektronski pošti: [barbara.zlaus@dravograd.si](mailto:barbara.zlaus@dravograd.si) oz. na telefonsko številko: **02 87 23 571**.

Vlogi na razpis je treba predložiti:

1. Izpolnjeno, podpisano in ožigosano vlogo.
2. Izpolnjene razpisne obrazce.
3. Vsebinsko poročilo za leto 2025.
4. Finančno poročilo za leto 2025.
5. Vsebinski načrt za leto 2026.
6. Finančni načrt za leto 2026.
7. Kopiji odločbe o registraciji društva in statuta društva, v kolikor se le-to prvič prijavlja na razpis in ju še ni dostavilo oz. ni prišlo do spremembe.
8. Seznam članov društva oz. po sekcijah, pri čemer naj bosta navedena zgolj ime in priimek in ne drugi osebni podatki (stanje na dan 31. 12. 2025).
9. Zapisnik občnega zbora članov društva iz leta 2026.
10. \*V kolikor vlagatelj v minulem letu ni kandidiral na javnem razpisu, mora predložiti še zapisnik občnega zbora članov društva iz leta 2025.

Vse kopije dokumentov morajo biti enake originalu, podpisane s strani odgovorne osebe vlagatelja in ožigosane. Če vlagatelj ne posluje z žigom, mora biti to na dokumentih izrecno navedeno.

Neobvezno:

1. Prejeti računi za obratovalne stroške v minulem letu,
2. dokazilo o plačilu računov iz 1. točke.

**V kolikor vlagatelj prijavlja tudi obratovalne stroške, so zgornja dokazila obvezna.**

Občina Dravograd  
 župan   
 Anton PREKSAVEC